google/wiki40b huggingface dataset:
NRK Finnmark

NRK Finnmark er NRKs distriktskontor for Finnmark fylke.
NRK Finnmark har hovedkontor i Alta, en redaksjon i Vadsø, og lokalkontorer i Hammerfest og Kirkenes.
3. juli 2003 ble NRK Troms og NRK Finnmark slått sammen til NRK Troms og Finnmark. Den 2. mars 2015 fikk NRK Troms og NRK Finnmark egne nettsider og vil fungere som to individer, men forblir samlet i distriktssendingen Nordnytt.
Distriktsredaktør ved hovedkontoret i Alta er Robin Mortensen.

Historie

Finnmark Kringkaster ble opprettet 17. mai 1934 som første NRK-kontor utenfor Marienlyst. NRK i Finnmark ble ikke okkupert før juni 1940. De tyske styrkene overtok stasjonen etter en langvarig diskusjon om de norske kringkastingsstasjonene. Riksprogrammet i Norge den 17. mai 1940 ble i sin helhet overført direkte til landet til tross for at Norge var okkupert av tyske okkupanter. Sendingen var et samarbeid mellom Troms og Finnmark. Årsaken til ordrenekten var at det ikke fantes okkupasjonsstyrker i Nord-Norge som kunne iverksette den tyske ordren om kringkastingsovertakelse.
Formelt sett ble Finnmark Kringkaster overtatt av NRK i 1958.
Tromsdalen Ungdoms- og Idrettslag

Tromsdalen Ungdoms- og Idrettslag (stiftet i 1938 som Idrettslaget Fart og Ungdomslaget Freidig) er et idrettslag i Tromsø.

Historikk

TUILs historie strekker seg tilbake til 1938, da idrettslaget het Fart og ungdomslaget Freidig. I 1947 ble det nye navnet Radar, men det skulle bare vare frem til 27. oktober 1951 da klubben fikk navnet Tromsdalen Idrettsforening. Klubben har hatt sitt nåværende navn, Tromsdalen Ungdoms- og Idrettslag, siden 1968. U-en kommer fra sammenslåingen av ungdomslaget Freidig og Tromsdalen Idrettsforening. TUIL har nå fem avdelinger. 
TUIL fikk i 2002 Den nasjonale idrettens verdipris, blant annet for arbeidet med å integrere rusmisbrukere og innvandrermiljøene i lokalmiljøet. Deres integreringsarbeid omfatter også samarbeid med et lokalt forankret kultur-, revy- og underholdningsmiljø ved Tromstun ungdomsskole, Tromsdalen videregående skole og Kulta (Tromsdalen Kulturhus).

Idretter

TUIL-alliansen består av TUIL Tromsdalen Fotball, TUIL Friidrett, TUIL Ski, TUIL Turn og TUIL Ungdomslag.

Fotball

Herrelaget TUIL Tromsdalen Fotball spiller i 2018-sesongen i 1. divisjon - OBOS Ligaen, og laget for kvinnene spiller i 2. divisjon.
Gusselby

Gusselby er et tettsted i Lindesberg kommune i Örebro län i landskapet Västmanland i Sverige. Det ligger noen kilometer nord for Lindesberg. I 2010 hadde tettstedet 300 innbyggere.
Åtte vertikale og åtte horisontale strekninger

Åtte nordsør- og åtte østvest-jernbanestrekninger (kinesisk: 八纵八横, pinyin: Ba zong ba heng; Åtte vertikale og åtte horisontale strekninger; er det planlagte og tildels ferdigstilte hovedjernbanenett i Folkerepublikken Kina.
Death Cab For Cutie

Overblikk

Death Cab for Cutie ble startet som et soloprosjekt av Ben Gibbard da han var gitarist i bandet Pinwheel (han har også spilt inn solo som All-Time Quarterback). Som Death Cab for Cutie ga Gibbard ut en kassett kalt You Can Play These Songs with Chords. Utgivelsen var overraskende suksessfull, og Gibbard bestemte seg for å utvide bandet. Han rekrutterte Christopher Walla som gitarist, Nicholas Harmer på bass, og Nathan Good på trommer. Disse ga ut LP-en Something About Airplanes sommeren 1998. Albumet fikk gode kritikker, og i 2000 ble oppfølgeren We Have the Facts and We're Voting Yes utgitt. Nathan Good sluttet i bandet under innspillingen av We Have the Facts. Spillingen hans på The Employment Pages og Company Calls Epilogue ble beholdt, men Gibbard spilte trommer på alle de andre sangene. Den nye trommisen Michael Schorr spilte først på The Forbidden Love E.P., som ble utgitt høsten 2000. Året etter ble en ny LP utgitt, The Photo Album. Begrensede opplag av dette albumet inneholdt tre bonusspor. Disse ble senere utgitt separat som The Stability E.P..
I 2003 byttet bandet trommis på nytt, og Jason McGerr (fra Eureka Farm) gikk inn i stedet for Schorr. McGerr spilte trommer på den neste utgivelsen, Transatlanticism, som kom ut i oktober 2003.
Transatlanticism fikk svært gode kritikker, og ble raskt bandets bestselgende album med 225 000 solgte kopier etter ett år. I tillegg ble sanger fra albumet spilt i TV-serier som The O.C. og Six Feet Under, og i filmen The Wedding Crashers (2005).
Våren 2004 spilte bandet inn et konsertalbum kalt The John Byrd E.P., oppkalt etter lydteknikeren deres. The E.P. ble utgitt i mars 2005.
I november 2004 signerte Death Cab for Cutie en "langvarig verdensomspennende avtale" med Atlantic Records. De forlot dermed labelen Barsuk Records.
Den første singelen fra bandets Atlantic records-utgivelse Plans har tittelen "Soul Meets Body". Albumet ble i sin helhet utgitt i august 2005. Plans ble godt mottatt av både kritikere og fans, og ble nominert til Grammy Award for «Best Alternative Album of 2005».
Bandet ga også ut en turné-DVD kalt Drive Well, Sleep Carefully i 2005.
Deres sjette studioalbum Narrow Stairs ble gitt ut i 2008. Albumet ble nominert til Grammy Award for «Best Alternative Album of 2008» og låten I Will Possess Your Heart som «Best rock song».
I 2011 ble det syvende album deres Codes and Keys utgitt. Samtidig lanserte de et konsertalbum: Live at the Mt.Baker Theatre.
Gibbard er også medlem av The Postal Service, et «sideprosjekt» han laget sammen med Jimmy Tamborello (Dntel) og Jenny Lewis (Rilo Kiley) i 2003.
Skarstad

Skarstad er ei grend og navnet på en gård i Åbygda i Bindal kommune i Nordland. Her bor det ca. 25 personer fordelt på fire gårdsbruk med samme gårdsnummer.
I middelaldersk (katolsk) tid stod det ei stavkirke på et av gårdsbrukene. Den ble betjent av en kapellan som omkom i ei sideelv til Åelva. Sideelven har fått navnet Kapellanselva etter nettopp denne hendelsen.
Tore Pedersen

Kilder

altomfotball.no
Unforgettable (TV-serie)

Unforgettable er en amerikansk mysterie- og krim-fjernsynsserie som gikk på kanalen CBS fra 2011 til 2014 og på A&E fra 2015 til 2016. Serien ble utviklet av Ed Redlich og John Bellucci, og har Poppy Montgomery i hovedrollen som kriminaletterforsker Carrie Wells, som har en uvanlig detaljert hukommelse. 
I Norge har serien vært å se på TV3.
Myggen (film)

Handling

Filmen skildrer ett år av livet til Erik «Myggen» Mykland, som var en av 1990-årenes mest populære og omtalte norske fotballspillere. Dokumentaren skildrer livet hans i 1995. Dette var et år som lå an til å bli meget godt for Myggen, men som skulle som skulle bli en stor karrieremessig nedtur. Etter et godt år i 1994 opplevde han nå å bli vraket fra landslaget. Han var stadig i media på grunn av uttalelser om toppidrett, røyking og alkohol. Midt oppi dette ble han dessuten far for første gang. Filmen skildrer hans liv både på banen og hjemme.

Om filmen

VGs anmelder gav den terningkast tre.
Filmen ble ingen publikumssuksess.
Fylkesvei 1670

Fylkesvei 1670 går mellom Nordheim og Bynstua i Ringsaker kommune. Veien er 2,1 km lang.
Frem til 2019 hadde veien betegnelsen Fylkesvei 14.
Brovst

Navn og etymologi

Brovst omtales i 1458 som Brosth, og navnet kommer av ordene bro og vist, som betyr oppholdssted.

Geografi og klima

Byen ligger ca 14 meter over havet. Gjennomsnittstemperaturen er 7,5°C, med gjennomsnitt i juli på 16°C som den varmeste måneden og -0,9°C i januar og februar som de kaldeste månedene. Gjennomsnittlig nedbør er 729 mm, og den tørreste måneden er februar med 38 mm og den våteste er oktober med 81 mm gjennomsnittlig nedbør.

Historie

Brovst kirke er fra 1100-tallet, og i utkanten av Brovst ligger herregården Bratskov, som er fra 1300-tallet. Hovedbygningen som står i dag er fra 1550, og sidefløyene er fra 1750. Sørøst for Brovst ligger et benediktinerkloster som heter Ø Kloster, som er fra rundt 1175. Sørvest for Brovst ligger Kokkedal slott, som er fra rundt år 1400. 
I 1875 beskrives Brovst som «Brovst med Kirke, Præstegaard og Skole». 1 km nord for denne kirkelandsbyen, sammen med noe bebyggelse der, ble det bygd et misjonshus i 1887 og sykehus i 1892. 
Stasjonsbyen Brovst vokste opp da Fjerritslev-Frederikshavn Jernbane ble anlagt fra 1897 av, og det ble anlagt en jernbanestasjon ved Bratskov. Denne stasjonen er nå revet, men 1,5 km av togskinnene er bevart. I 1901 beskrives byen som «Brovst med Kirke, Præstegd., Skole, Missionshus (opf. 1887), Amtssygehus (opf. 1892 efter Tegn. af Arkitekterne Wiinholt og Hagerup; Plads for 22 Patienter), Apotek, Lægebolig, Dyrlægebolig, Sparekasse (opr. 28/4 1869...Antal af Konti 659), Købmandsforretninger, Mølle, Bageri, Farveri, samt Jærnbanestation, 1/2 Fjerdingvej fra Kirken, hvor der er en By med Skole, Andelsmejeri, Dampmølle, 2 Møller, Dampsavværk, Købmandsforretninger m. m.»
Mannar

Mannar (tamilsk.:மன்னார், singalesisk:මන්නාරම), tidligere skrevet  Manar er en stor by og den sentrale i Mannar-distriktet i Sri Lankas nordprovins. Byen ledes av et byråd. Den ligger på Mannar-øya i Mannar-gulfen med det historiske Ketheeswaram-templet.
Mannar er også kjent for sine baobabtrær og for et fort som ble bygget av portugiserne i 1560 og tatt av nederlenderne i 1658 og forsterket; kanonstillingene og bastionene er intakte, mens fortets indre for det meste er rasert. Tdligere var byen kjent for sitt perlefiske, nevnt i dokumentet Periplus Maris Erythraei fra det 2. åhundre e.Kr. Det er en moderne by som domineres visuelt av hindutempler, moskeer og kirker. Et av Den katolske kirkes bispedømmer har sitt hovedsete her. Byen har jernbaneforbindelse med resten av Sri Lanka med Mannar Line. Byen var okkupert av Tamiltigrene under borgerkrigen på Sri Lanka mellem 1983 og 2009.
Subduksjonssone

En subduksjonssone er et grenseområde i pp litosfæren der to litosfæreplater kolliderer med hverandre hvorpå den ene platen tvinges ned under den andre (såkalt subduksjon) og synker ned i mantelen. I en subduksjonssone dannes dyphavsgroper, øybuer og fjellkjeder. Subduksjonssoner er områder som er geologisk aktive med mange jordskjelv og vulkaner. Det er i disse områdene som  tsunamier vanligvis dannes.
John Gowans

Poet

John Gowans var en begavet forfatter, med et poetisk språk både i skrift og tale. Han ga ut en rekke dikt og sanger. Flere av disse er oversatt til norsk og benyttes jevnlig. Sammen med John Larsson, som for øvrig etterfulgte ham som general i Frelsesarmeen, har han skrevet ti musikaler. De fleste musikalene er oversatt til norsk og har bl.a. vært fremført av Jeløy Folkehøyskole. Hele John Gowans liv, forkynnelse og forfatterskap kan oppsummeres i håpet som beskrives i refrenget på en av hans sanger:
Å bli lik Jesus, det håpet fyller meg
Hver tanke, handling, ord, må vise hva jeg tror
Å bli lik Jesus, det håpet fyller meg
Hans Ånd vil hjelpe meg å bli lik ham.
Macropraonetha

Utseende

En middelsstor, brun trebukk. Antennene er en del lengre enn kroppen, det innerste leddet kraftig, klubbeformet. Pronotum er tønneformet uten tenner på sidene. Dekkvingene er jevnbrede, mye bredere enn pronotum, med en hvit tverrstripe litt bak midten.

Levevis

Disse billene har larver som lever i død ved.

Utbredelse

Arten lever i det sørlige Kina (Fujian, Guangxi, Hunan).
Qonggyai

Qonggyai (kinesisk: 琼结县; pinyin: Qióngjié Xiàn, tibetansk : Chonggyä, wylie : ’Phyongs-rgyas) er et fylke i prefekturet Shannan i den autonome region Tibet i Folkerepublikken Kina.
Befolkningen var på 17 491 innbyggere i 1999.

Kongegraver

I dette fylket ligger de tibetanske kongegraver. De konger som skal være gravlagt her er Songtsän Gampo (grunnleggeren av det tibetanske rike), Nansong Mangsten, Tridu Songtsen, Gyangtsa Laban, Tride Tsugtsen, Trisong Detsen, Muni Tsangpo og Tritsu Detsen, og muligens to til.
Far og sønn

Handling

En avdanket komiker, Erling Langbakken (Yngvar Numme), blir kastet ut av kona, Gry Langbakken (Ine M. Eide), og må flytte inn til sønnen, Henrik Langbakken (Kim Haugen). Far er pensjonert komiker og sønn er lovende stand-up-komiker. Problemet er bare det at far har liten sans for den nye komikulturen.
Kammermusikkfestivalen i Stavanger

Kammermuskkfestivalen i Stavanger er en årlig festival for kammermusikk i Stavanger som har blitt arrangert siden 1991. Christian Ihle Hadland er festivalens kunstneriske leder. Festivalen varer en uke og finner sted i midten av august.

Historie

Idéen til kammermusikkfestivalen ble lansert av cellisten Truls Mørk og oboisten Gregor Zubicky på slutten av 1980-tallet. Mørk var på dette tidspunktet godt i gang med sin internasjonale solistkarriere mens Zubicky hadde en karriere som solist parallelt med sin stilling som solooboist i Bergen Filharmoniske Orkester. Mørk og Zubicky ønsket en festival der artister som ellers er på reise mesteparten av året skulle bo og spise og lage musikk sammen i 8-10 dager. Tynset og Risør ble vurdert, men valget falt til slutt på Stavanger. På dette tidspunktet fantes det kun én kammermusikkfestival i Norge, Oslo Kammermusikkfestival stiftet av Arve Tellefsen i 1989. Første festival i Stavanger ble lansert i 1991 under navnet International Chamber Music and Dance Festival (ICMDF) da festivalen opprinnelig var ment å skulle favne både kammermusikk og dans. Dansen fikk imidlertid aldri noen framtredende plass i festivalen grunnet økonomiske begrensninger, og i 1993 ble festivalen omdøpt til International Chamber Music Festival (ICMF). 
Festivalen hadde lenge en fast ordning med en årlig festivalkomponist. Målet med dette var at «utøverne [skulle kunne] lære av selve kilden og lytterne bli kjent med vår tids toneskapere». Den 78 år gamle Witold Lutoslawski var første festivalkomponist, og etter ham fulgte komponister som Magnus Lindberg og Krzysztof Penderecki.
I 1997 ble Kammermusikkfestivalen i Stavanger tatt opp i den europeiske festivalorganisasjonen, som den eneste i Norge ved siden av Festspillene i Bergen.
Truls Mørk var kunstnerisk leder for festivalen fra starten og fram til 2003. For festivalene årene 2004 til 2009 var Grieg Trio kunstneriske ledere etterfulgt av pianisten Christian Ihle Hadland fra 2010. 
Blant konsertstedene har Stavanger domkirke vært hovedarenaen for kveldskonsertene og Stavanger Konserthus i Bjergsted vært brukt til de avsluttende gallakonsertene. I tillegg har Utstein kloster vært en fast konsertscene.  
Blant kjente artister som har deltatt i festivalen hører Martha Argerich, Gidon Kremer, Leif Ove Andsnes, Stephen Kovacevich, Yefim Bronfman, Thomas Zehetmair og Borodin String Quartet.

International Summer Academy

I 1995 begynte festivalen å arrangere mesterklasser med utvalgte festivalartister i festivaluken. International Summer Academy (ISA) går også under navnet «Playing for Gold!». Mesterklassene er åpne for publikum.

OPUS

Høsten 2011 så starten på Kammermusikkfestivalens konsertserie utenfor festivaluken, OPUS. Serien åpnet med fiolinisten Henning Kraggerud og pianisten Christian Ihle Hadland. OPUS tar sikte på å presentere konserter med tidligere festivalartister og artister på internasjonalt toppnivå, og gi et høykvalitets konserttilbud også utenom festivaluken i august.
Kampsesjon

Kampsesjoner (kinesisk: 批鬥大會, pinyin: Pīdòu dàhuì, kortversjon for 批判鬥爭大會) er en type politiske møter (avhør, fordømmelsesallmøter) som er avledet av marxistisk dialektisk teori og som ble særlig beryktet under kulturrevolusjonen i Folkerepublikken Kina. Kampsesjonene må sees i lyset av klassekampen, de var møter som hadde til hensikt å ta oppgjør med «kontrarevolusjonær» og «reaksjonær» tenkning.
Under kulturrevolusjonen utartet kampsesjonene ganske raskt fra ikke bare verbal kamp, som i og for seg kunne være belastende nok for de enkeltpersoner som ble gjenstand for slike møter, men også for fysisk kamp. Det kunne ende med drap, og politiet hadde ordre om ikke å gripe inn. Dette var utbredt i den delen av kulturrevolusjonen da rødegardistene hadde fritt frem, fra 1966 til 1969. I teorien skulle kampsesjonene føre til selvkritikk og selvinnsikt hos de som ble utsatt for den, slik at det skulle gagne vedkommende som nå skulle kunne engasjere seg i klassekampen med kraft på «den rette side»; det var imidlertid andre ting som skjedde: Personen ble utrensket, og vedkommendes familie ble i etterkant ofte også rammet med harde tiltak. Som ofte var utvelgelsen av personer det skulle «kjempes imot» diktert av hva som var gunstig i de pågående maktkamper, eller av personlige motsetninger som ikke hadde noe med ideologi å gjøre, eller av rødegardisters ønske om å bevise sin iver.  
Utenom denne kinesiske kontekst er lignende metoder blitt tatt i bruk av kommunistiske makthavere, men mindre spektakulært og tildels kombinert med hjernevask.
Krigsfortjenestekorset

Historie

Krigsfortjenestekorset (KVK) ble etablert av Adolf Hitler i 1939 som en utmerkelse til ikke-stridende personell og skulle slik være Jernkorsets parallell. Korset som ble utdelt under andre verdenskrig både til sivilt og militært personell. Utdelinger av medaljen opphørte i 1945 da krigen var over. Det ble laget en ny produksjon i 1957 i en de-nazifisert versjon til krigsveteraner.

Bæring

Under formelle seremonier og militære parader ble kors av 2. klasse båret etter båndet eller som del av en medaljegruppe. I likhet med jernkorset av 2. klasse ble båndet festet i 2. knapphull på uniformsjakken for soldater som var i tjeneste. Medaljen hadde lavere status enn jernkorset 2. klasse og båndet skulle, i tilfeller hvor det var aktuelt, bæres under jernkorsets bånd. Krigsfortjenestekorset av 1. klasse ble båret på venstre brystlomme på uniformen. Ridderkorsene ble båret i bånd rundt kraven. I tilfeller hvor en og samme person hadde mottatt medaljen både med og uten sverd, ble kun medaljen med sverd benyttet.
Wusheng

Wusheng (kinesisk: 武胜县; pinyin: Wǔshēng Xiàn) er et fylke i provinsen Sichuan i Folkerepublikken Kina. Det ligger i byprefekturet Guang'an.
Befolkningen var på 787 093 innbyggere i 1999.

Kulturminner

Landsbyen Baozhensai (Baozhensai, 宝箴塞) ble i 2006 tilføyd på Folkerepublikken Kinas liste over kulturminner.
Synkretisme

Synkretisme (fra gresk: συγκρητισμός, synkretismos, som betyr bokstavelig «kretisk forbund», men har fått betydningen sammenblanding) er et teknisk, teologisk begrep som betyr religionsblanding. Ordet brukes innen religionsvitenskap om det å sette sammen elementer fra ulike religiøse kilder, det vil si religionsblanding.
Serapis (gresk Σέραπις) eller Sarapis (Σάραπις) er et eksempel synkretisk hellenistisk-egyptisk gud som ble bevisst opprettet på ordre av Ptolemaios I av Egypt på 200-tallet f.Kr. Det var ment som et virkemiddel for å forene grekere og egyptere i hans ptolomeiske rike. Guden ble avbildet som en greker, men med egyptiske farger, og kombinerte ikonografi fra mange store religiøse kulter som signaliserte både overflod og gjenoppstandelse.
Synkretisme oppstår ofte i historien når to kulturers religioner møtes og blandes. Uttrykket kan også brukes om sammenblandinger fra ulike sekulære livssynstradisjoner. Det forekommer i flere religiøse bevegelser og innen New Age.
Begrepet brukes også i andre sammenhenger når man forener to ulike parter.
Bergen Trial Team

Bergen Trial Team (BTT) er en trial-klubb i Bergen, stiftet 8. juni 1989. Klubben er tilknyttet Norges Idrettsforbund og Norges Motorsportforbund. BTT har i 2014 ca. 50 medlemmer. Klubbens treningsområde og klubbhus ligger på Kokstad.
Eskimo & Icebird

Eskimo & Icebird (Petter Andrésen og Snorre Forsgren) er et norsk produksjonsteam innen techno/dance-sjangeren.
De startet sine musikerkarrierer på 1990-tallet. Eskimo er blant annet kjent for låten «Dreaming of Me» og Icebird ga ut musikkalbumet «Arctic Trance».
De to produsentene startet å jobbe sammen i 2003 og deres første låt «Music is Movin'» ble plukket opp av den norske radiostasjonen NRK_mPetre og debuterte med tredjeplass på hitlisten Ti i skuddet. Dette var starten på en rekke låter fra Eskimo & Icebird. De har også produsert og remikset låter for artister som Helene Rask, Jamita, Tom Stereo og Weststylers.
G. G. Allen kullkraftverk

G. G. Allen kullkraftverk er et kullkraftverk i Gaston County i delstaten Nord-Carolina i det østlige USA. Det har en installert produksjonskapasitet på 1155 MW, fordelt på 5 enheter. Brenselkilden er kull. Anlegget stod ferdig utbygd i 1957–1961. Operatør er Duke Energy Co.
I 2006 hadde hele anlegget utslipp på 6.366.564 tonn CO2.
Lord Peter Wimsey

Romanene

Dorothy L. Sayers kriminalromaner tilhørde den såkalte «lærde» tradisjonen i britisk krim. De er sprengfulle av kulturhistoriske og litterære allusjoner. Samtidig er de også lekne utforskninger av krimgenren. I de tidlige historiene forekommer spredte innslag av rent overfladisk spenning og åpenbare hint til samtidens populærkultur; senere blir genrereferansene mer subtile. Hver ny roman angrep krimformatet på en ny måte, og samlet kan fortellingene stå som en katalog over ulike «klassiske» plot-varianter. Sayers var en skarp psykolog, som kunne skape troverdige personer, også av biroller med begrenset funksjon i fortellingen – uten å gi opp det «karakter»-preget som kjennetegner genrelitteraturen. Miljøskildring får ofte stor plass. Både persontegning og miljøskildring inngår imidlertid alltid i helheten; de mest maleriske skildringer kan inneholde hint til løsningen av gåten. Et eksempel kan være hvordan lord Peters eller hans mors tilsynelatende fjollete skravling i enkelte tidlige romaner både inneholder kimen til viktig innsikt, og i påfallende grad ligner den stream of conciousness som Joyce hadde introdusert i «høylitteraturen» kort tid før. Både krimgenren spesielt og litteraturen generelt kommenteres implisitt gjennom fortellingen.

Hovedpersonen

Lord Peter Wimsey har lånt mange trekk fra den typiske amatør/privatdetektiv. Imidlertid er han, tross sin aristokratiske bakgrunn, ingen genial individualist. Han løser typisk sine saker i tett samarbeid med dyktige politifolk og andre medarbeidere.
Mens han i de første fortellingene er en nevrotisk og ytre sett litt fjollete fyr, utvikler lord Peter seg etterhvert til å bli en moden og klok (men ikke desto mindre barnlig leken) mann. Oxford-akademikeren og poeten Roy Ridley skal være modell for lord Peter hva utseende og enkelte særdrag angår. Men den unge Peter har også mange likheter med P.G. Wodehouses Bertie Wooster – noe som blir spesielt tydelig i forholdet til tjeneren Bunter.
Robert Trent Jones Golf Trail Championship

Robert Trent Jones Golf Trail Championship er en golfturnering på Korn Ferry-touren som ble arrangert for første gang i 2019 på Robert Trent Jones Golf Trail i Prattville i Alabama. Den første utgaven ble vunnet av amerikanske Lanto Griffin som slo landsmannen Robby Shelton i omspill.
La liberazione di Ruggiero

La liberazione di Ruggiero dall'isola d'Alcina («frigjøringen av Ruggiero fra Alcinas øy») er en komisk opera i fire akter av Francesca Caccini, med libretto av Ferdinando Saracinelli. Den hadde première 3. februar 1625 i Villa del Poggio Imperiale i Firenze. Operaen er basert på Ludovico Ariostos Orlando Furioso.
La liberazione di Ruggiero er den første operaen skrevet av en kvinne, og ble lenge ansett som den første italienske operaen som ble satt opp utenfor Italia.
Operaen ble skrevet i anledning et besøk fra Vladislav IV Vasa under karnevalet i Firenze i 1625. I 1628 ble operaen satt opp i Warszawa. Operaen ble bestilt av erkehertuginne Maria Magdalena av Østerrike (1589–1631), hustru til Cosimo II de' Medici, storhertugen av Toscana.
La liberazione di Ruggiero var den andre operaen som ble trykt i Italia, og er den eneste operaen av Francesca Caccini som er bevart.
Den er skrevet i stile moderno, dvs. i stilen til Claudio Monteverdi, men er kanskje mer påvirket av Jacopo Peri. Operaen bruker, uvanlig for perioden, ikke kastratsangere
I operaen kjemper Melissa, en heller androgyn trollkvinne som også opptrer i mannlig form, for å frigjøre Ruggiero fra den onde og sensuelle Alcinas trolldom.